Lisbeth Lauritsen bliver ikke den nye borgmester i Aalborg Kommune.

Det bliver ikke Lisbeth Lauritsen, som bliver ny borgmester i Aalborg Kommune. Tirsdag middag trækker hun sit kandidatur tilbage på sin facebook-profil. - Derfor har jeg brugt påskeferien på at tænke mit ansvar i denne sammenhæng godt og grundigt igennem, og også derfor melder jeg nu ud, at JEG TRÆKKER MIT SPIDSKANDIDATUR OG PEGER PÅ FLEMMING MØLLER MORTENSEN som spidskandidat til valget i 2025, skriver hun på facebook. Forrige uge meldte Lisbeth Lauritsen sig ellers på banen . Faktisk som den allerførste af det, der siden viste sig at blive tre kandidater. I øjeblikket har hun også orlov fra sit normale arbejde for helhjertet at satse på sit politiske virke. Men nogen borgmesterkæde bliver det altså ikke i denne omgang. Lauritsen peger i stedet på det nuværende folketingsmedlem Flemming Møller Mortensen som Thomas Kastrup Larsens (S) efterfølger og altså ikke sin byrådskollega, Lasse Frimand Jensen. Da den tidligere minister sidder i Folketinget og ikke i Byrådet, vil der opstå en periode frem til kommunalvalget i 2025 med en midlertidig borgmester - såfremt det bliver Møller Mortensen, der bliver partiets kandidat. Lauritsen håber, ifølge opslaget, at partiet kan undgå mere uro ved at droppe en afstemning: - Vi bliver nødt til at tage ansvar for vores parti og en opslidende urafstemning og kamp om spidskandidatposten er ikke, hvad vi har brug for nu, lyder det. Hun mener der er brug for en udenfor byrådsgruppen og ikke en der er fedtet ind i de seneste års sager, der har været. - De sidste par år har slidt på både vores parti og vores byrådsgruppe og jeg mener helt oprigtigt, at der er brug for et frisk pust og en kandidat, skriver hun. TV2 Nord arbejder på en kommentar fra Lisbeth Lauritsen.